Fil 3:8 Volg My beteken ‘n voltydse verhouding  
Skriflesing (Fil 3:1-11)

**Waarin lê jou waarde?**  
Wat bepaal jou staanplek in die lewe?,   
Hoe sien die mense jou? Wie is jy?

* Lê dit dalk in jou **geld, jou posisie, die motor wat jy ry**?  
  Is die huis waarin jy bly of die woonbuurt dalk die bepalende faktor?
* Dalk is daar van julle wat voel:

My waarde lê **in my jeugdigheid**. Ek is nog sterk en het die spierkrag, energie en tyd aan my kant. Ek kan nog dinge doen...

Of my waarde lê **in my grysheid**. Ek het wysheid en soveel lewenservaring wat die skaal in my guns laat swaai.

* Voel jy dalk jou **status word bepaal deur jou familie, jou ras, jou velkleur** of selfs jou politieke party
* Miskien is daar van julle wat voel:

My waarde lê **in my connectedness**. Ek het die nuutste selfoon, die nuutste tablet, die nuutste tegnologie. Dit laat my uitstaan, maak my net so ‘n kerf bo die res

* Dalk is hier iemand wat voel jou **kerkverband** doen die ding. Dit is wat jou laat uitstaan. Dit onderskei jou van die res...
* Miskien is hier iemand wat voel, **My vriende** laat my waardevol voel. Hulle bepaal wie en wat ek is...
* Of **my kwalifikasies** doen die ding. Sien ek het darem ‘n graad of rang en dit bepaal wie ek is...

Kom ons lees wat leer Paulus in die verband

Fillipense 3:1-11 (NLV)

*Verder, my liewe broers en susters\*, wees bly oor alles wat die Here vir julle bete­ken. Om weer hieroor vir julle te skryf maak my nie moeg nie, en vir julle gee dit dui­de­likheid.*

*2Pas op vir daardie rondloperhonde\*, pas op vir daardie deugniete, pas op vir die mense van die versnydenis\*! 3Ons wat God deur sy Gees\* dien, het mos klaar die ware besnydenis. Ons beroep ons op dit wat Christus Jesus gedoen het en nie op menslike dinge\* nie.*

*4Nietemin sou ek ook op menslike dinge kon vertrou. As iemand meen om op mens­like dinge te vertrou, ek nog méér! 5Ek is op die agtste dag besny. Ek is ’n gebore Israeliet, uit die stam van Ben­jamin. ’n Egte Hebreër! As lid van die Fariseërs het ek streng volgens Joodse wette\* gelewe. 6Ek was fanaties en het die kerk vervolg! Wat die gehoorsaamheid aan wette betref om my saak met God reg te maak, kon niemand ’n vinger op my lê nie!*

*7Alhoewel ek hierdie menslike dinge eers as ’n wins beskou het, beskou ek hul­le, in die lig van wat Christus vir my ge­doen het, nou as ’n verlies. 8Ja, om Christus Jesus, my Here, persoonlik te ken is só wonderlik dat ek alle ander dinge as ’n verlies beskou. Ter wille van Hom het ek alles as verlies af­geskryf*.

As daar een is **wat met sy CV kon spog is dit Paulus**.   
Gemeet aan die Joodse wette en sienswyse was hy tops!

Hy was uit die regte geslag,   
in die regte beroep,   
in die topgroep van die kerkleiers en daar het hy uitgestaan.

Sy geloofsywer het hom laat uittroon bo sy kollegas

Paulus gedryf deur die Gees leer:

**Dit tel niks!**

Hierdie **aardse maatstawwe is nutteloos**.  
Dit het geen hemelse waarde nie.  
Hy sien dit as ‘n verlies!

**Hoekom ‘n verlies?**

Ek dink hy besef hy het sy **tyd daarmee gemors**.  
Hy was deelnemer van ‘n nuttelose wedstryd.  
Dit was ‘n gejaag na wind.

**Al wat regtig waarde het is:**

Jy moet **Jesus Christus ken**.  
Om Jesus Christus te ken, is die wonderlikste posisie waarin jy jou kan bevind.

Dit bring identiteit...

**Waar het die verandering in Paulus se lewe ingetree?**

Jesus het hom op pad na Damaskus voorgelê. Paulus was juis op pad om Christene te arresteer vir hul geloof. Skielik het daar ‘n wit lig uit die hemel so skerp op hom geskyn dat hy op die grond neergeval het en Jesus het aan hom gevra: Waarom vervolg jy my?

**Jesus het hom die stad in gestuur** waar hy opdrag sou kry.   
Sy lewe sou nooit weer dieselfde wees nie.  
Sy naam verander van Saulus na Paulus

Paulus was nou nie meer vervolger van Jesus nie maar volgeling...

**Jesus praat met jou wanneer Hy sê Volg My**

**Die twee woorde van Jesus verander jou lewe totaal**.

Wie Hom volg, **ontvang ‘n nuwe naam en identiteit**.  
Jesus Christus word die A-Z van jou lewe (SJ Joubert).

Ons word kinders van God en dissipels van Jesus Christus (1 Joh 3:1).  
Dit is presies wie jy is as jy Jesus volg...

Wanneer Jesus vir jou se: Volg my,   
is dit **twee rigting wysende woorde**.

Volg My

Hy **beveel aksie** – volg   
en rigting – agter Wie aan.

Hy **sê nie waarheen nie** maar agter Wie aan.

Hy nooi jou tot ‘n voltydse verhouding.

Daar **bestaan nie iets soos ‘n deeltydse dissipel nie**.   
Met ander woorde mense wat in hulle af of spaartyd dissipels is nie.  
Mense wat ons dalk gewone Christene sou wou noem teenoor voltydse dissipels.

Die **moontlikheid van ‘n deeltydse dissipel bestaan nie**.  
Maak nie saak wat jou beroep is nie.

Jesus **roep jou tot ‘n voltydse verhouding** met Hom.

Dit **vra dat jy die dinge wat vir jou voorheen so belangrik was**,  
dit wat jou waarde gegee het,   
eers moet verloor, sodat jy Jesus kan vind.

Want **solank geld en goed, status en mag, die nommer 1** in jou lewe is,  
kan jy nie ‘n voltydse dissipel wees nie.

**Elke mens skryf ‘n storie met sy lewe**.   
Elke dag skryf jy verder aan jou storie.  
Jou storie kry eers sin en betekenis wanneer jou storie met die van Jesus een word.

**Jou storie moet doodloop in Jesus se storielyn.**In Hom word jy nuut gebore.

Dit **is wat die nagmaal ons leer** met:

Die brood wat ons breek is die gemeenskap met die liggaam van Christus.  
Die wyn wat ons dring is die gemeenskap met die bloed van Christus.

Jou **pad het doodgeloop in Jesus se pad.**

Nadat Jesus aan jou gesê het: Volg my,   
loop jy nie meer jou eie pad en Hy is net jou reisgenoot nie.  
Nee, **Sy pad het jou pad geword.**

Hy het jou pad geword...

In **Jesus het jy nuwe identiteit.**

Sy belang het jou belang geword.  
Sy liefde slaan deur in jou hande en voete  
Sy wens word jou hunkering.

Want **aan die kruis het jy in Christus gesterf**   
en deur die krag van die Heilige Gees het jy in ‘n nuwe lewe opgestaan.

‘n Nuwe mens...  
‘n Volgeling van Jesus met ‘n splinter nuwe hart vir mense, die skepping

Amen

Bronnelys

Verskillende Bybels en vertalings van die Bybel.  
Motyer, A. 1984. Message of Philippians. BST reeks  
Joubert, SJ. 2014. Jy kan ‘n verskil maak